Í gær var tekin fyrsta skýrsla af manninum sem varð fyrir skotárás á Blönduósi í síðustu viku. Framburður hans er talinn mikilvægur liður í að varpa ljósi á atburðarásina.
Maðurinn hlaut alvarleg skotsár þegar vopnaður maður réðst inn á heimili fjölskyldu hans á Blönduósi að morgni tuttugasta og fyrsta ágúst. Eiginkona mannsins lést í árásinni. Hann er kominn til meðvitundar á Landspítalanum og gær hlýddi lögregla á vitnisburð hans í fyrsta sinn. Páley Borgþórsdóttir, lögreglustjóri á Norðurlandi eystra, staðfesti þetta í samtali í morgun. Hún segir framburð mannsins mikilvægan í rannsókninni, þar sem hann var einn af þeim sem voru á vettvangi og geti varpað ljósi á atburðarásina. Páley reiknar ekki með að tekin verði önnur skýrsla af manninum í dag, hann sé enn það veikburða. Hún segir að rannsókn málsins miði vel og það hafi forgang hjá embættinu. Frekari upplýsingar liggi ekki fyrir að svo stöddu.
Lögregla tók í gær í fyrsta sinn skýrslu af manni sem særðist alvarlega í skotárás á Blönduósi. Lögregla telur framburð hans mikilvægan þar sem hann geti varpað ljósi á atburðarásina.